《李氏山亭宴别五侍御馆丈分韵得柳字》
明代·陈一松

饯别出郊亭，系马亭前柳。袅袅向南枝，折赠同心友。

白日照飞霜，星轺下北斗。当路无豺狼，澄清志不负。

昔登白玉堂，忆君同结绶。晨夕恣欢谈，浪迹今何有。

念之动中怀，况兹复分手。离弦促征鞍，殷勤更杯酒。

共言别相思，宁辞坐云久。

作者简介：陈一松，字宗岩。海阳人。明世宗嘉靖二十六年（一五四七）进士，选庶吉士。除兵部主事，迁湖广佥事，历官至工部侍郎。有《玉简山堂集》。清光绪《海阳县志》卷三七有传。